Maatietopalvelu

Kyselyvastaus

**Asiakirjan tunnus:** KT1074

**Päivämäärä**: 09.04.2025

**Julkisuus:** Julkinen

**Venäjä / Mormonien tilanne Venäjällä**

**Russia / The situation of Mormons in Russia**

Kysymykset

1. Mormonien tilanne Venäjällä

Questions

1. The situation of Mormons in Russia

Tämä maatietotuote on laadittu päivittämään Migrin päätöksenteossa laadittua ja käytössä olevaa maakappaletta, ja se on muodoltaan normaalia maatietovastausta tiiviimpi.

Mormonien tilannetta Venäjällä on viimeksi käsitelty Migrin maatietopalvelun marraskuussa 2022 julkaisemassa kyselyvastauksessa.[[1]](#footnote-1)

# Mormonien tilanne Venäjällä

Myöhempien aikojen pyhien Jeesuksen Kristuksen kirkon (ven. Церковь Иисуса Христа Святых последних дней; transl. Tserkov Iisusa Hrista Svjatyh poslednyh dnei) eli lyhennettynä MAP-kirkon virallisilla verkkosivuilla kirkolla kerrotaan olevan 18 132 jäsentä Venäjällä. Seurakuntia kerrotaan olevan yhteensä 56. Sivustolla ei mainita, miltä vuodelta tiedot ovat.[[2]](#footnote-2) Kuitenkin Growth of The Church of Jesus Christ of Latter-day Saints (LDS Church) -blogissa kyseisen tilaston kerrotaan kuvaavan vuoden 2024 jäsentietoja.[[3]](#footnote-3) MAP-kirkon Venäjää koskeviin jäsentilastoihin liittyy epäselvyyksiä. Growth of The Church of Jesus Christ of Latter-day Saints (LDS Church) -blogissa toukokuussa 2023 julkaistussa tekstissä todetaan, että vuoden 2022 lopulla Venäjällä oli 4 995 jäsentä. Tätä ennen MAP-kirkko oli edellisen kerran julkaissut Venäjää koskevia jäsentietoja vuodelta 2017, jolloin jäseniä ilmoitettiin olevan yhteensä 23 252. Blogissa todetaan, että on epäselvää, oliko jäsenmäärän vähentymisessä vuonna 2022 kyse raportointivirheestä vai kuvastiko se venäläisten mormonien joukkopakoa muihin maihin. Blogikirjoituksen kommenteissa arvioidaan jäsenmäärän tilastollisen vähenemisen todennäköisesti johtuneen ei-aktiivisten jäsenten poistamisesta kirkon jäsenrekisteristä Venäjällä.[[4]](#footnote-4) Kyseisessä blogissa huhtikuussa 2025 julkaistussa tekstissä todetaan, että tilastojen mukaan MAP-kirkon jäsenmäärä kasvoi Venäjällä merkittävästi vuonna 2024, mutta jäsenmäärän suuri kasvu näyttää selittyvän jäsenmäärän raportointitavan muutoksella.[[5]](#footnote-5) Käytetyistä lähteistä ei löydy tietoa siitä, että MAP-kirkko olisi kommentoinut Venäjän jäsenmäärää koskevia lukuja

MAP-kirkon verkkosivuilla julkaistiin joulukuussa 2024 oikaisu uutispalvelu CNN:n julkaisemaan tietoon MAP-kirkon toiminnasta venäjällä. CNN:n kerrotaan julkaisseen verkkosivuillaan tiedon, että MAP-kirkon toiminta olisi kielletty Venäjällä ja että sen johtajat ja tavalliset uskovaiset olisivat vainon kohteena. MAP-kirkon mukaan CNN:n tieto kirkon toiminnan kiellosta Venäjällä ei ole totta, eivätkä tiedot perustu MAP-kirkon, sen Venäjällä rekisteröidyn uskonnollisen yhdistyksen tai heidän kanssaan yhteydessä olevien tahojen tietoihin. Oikaisun mukaan MAP-kirkolla on Venäjällä Venäjän oikeusministeriön rekisteröimä uskonnollinen yhdistys, jonka kerrotaan toimineen laillisesti Venäjällä vuodesta 1991 alkaen. Sen rakenteeseen kuuluu paikallisia uskonnollisia järjestöjä, jotka on rekisteröity oikeusviranomaisten toimesta useimmilla Venäjän alueilla. Yli kolmenkymmenen vuoden ajan kirkolla ja sen seuraajilla on ollut oikeus hankkia kokoontumistiloja, järjestää jumalanpalveluksia, saarnata Raamattua ja Mormonin kirjaa sekä osallistua tärkeisiin uskonnollisiin tilaisuuksiin. MAP-kirkon pyynnöstä CNN poisti väitteen kirkon toiminnan kiellosta Venäjällä.[[6]](#footnote-6) Myös muistakaan lähteistä ei löydy tietoa siitä, että MAP-kirkon toiminta Venäjällä olisi kielletty tai että se olisi julistettu ekstremistiseksi.

MAP-kirkon venäläisillä verkkosivuilla julkaistujen uutisten mukaan kirkko toimii aktiivisesti Venäjällä. Esimerkiksi viime aikoina on uutisoitu helmikuussa 2025 Jekaterinburgissa järjestetystä MAP-kirkon konferenssista[[7]](#footnote-7), Kalugassa lahjoitetuista lääkinnällisistä laitteista[[8]](#footnote-8), Balašihassa onkologisessa sairaalassa lapsille järjestetystä teatteriesityksestä[[9]](#footnote-9) ja Rostovin alueella pakolaisten auttamisesta Punaisen Ristin kanssa yhteistyönä[[10]](#footnote-10).

Käytettyjen lähteiden perusteella mormonit eivät ole olleet viime vuosina laajamittaisesti esillä Venäjän mediassa. Helmikuussa 2025 uutisoitiin erään rangaistussiirtolassa tuomiotaan suorittavan, Tulasta kotoisin olevan mormonin saaneen sakkorangaistuksen hallintolain 20.3 §:n nojalla ekstremististen järjestön tunnuksen esittämisestä. Tuomion syynä oli Venäjällä kiellettyjen seksuaali- ja sukupuolivähemmistöjen symbolien esittäminen. Mies oli aiemmin tuomittu muun muassa natsisimin oikeuttamisesta.[[11]](#footnote-11)

Yhdysvaltain ulkoministeriön tuoreimmissa, vuosia 2023 ja 2022 käsittelevissä uskonnonvapausraporteissa ei mainita mormonien asemassa tapahtuneita muutoksia tai heihin kohdistuvaa syrjintää. Raporteissa ei myöskään kerrota, että mormoneihin olisi kohdistunut viime aikoina uhkaa Venäjän viranomaisten taholta heidän uskonnollisen taustansa vuoksi. Mormonien syytteeseen asettamisesta uskonnon harjoittamisen vuoksi ei mainita raporteissa.[[12]](#footnote-12) Mormoneita ei mainita myöskään esimerkiksi uskonnonvapauskysymyksiin keskittyvän Forum 18 -ihmisoikeusjärjestön maaliskuussa 2024 julkaisemassa, uskonnonvapautta Venäjällä käsittelevässä julkaisussa.[[13]](#footnote-13)

Venäläinen ekstremismiin, uskontoon ja ksenofobiaan erikoistunut informaatio- ja tutkimuskeskus Sova (ven. Сова) uutisoi huhtikuussa 2023, että Novotšerkasskissa, Rostovin alueella paikallista MAP-kirkkoa sakotettiin turvallisuusvaatimusten rikkomisesta. Eri virastot suorittivat tarkastuksen Novotšerkasskin MAP-kirkon tiloissa, minkä seurauksena havaittiin useita rikkomuksia. Erityisesti todettiin, että tiloissa oli vain yksi poistumistie ja siellä oli käytetty paloturvallisuudelle vaarallisia materiaaleja. Lisäksi uskonnollisella järjestöllä ei ollut tarvittavia asiakirjoja, mukaan lukien turvallisuusasiakirja. Kirkon pastorilla ei myöskään ollut juridista asemaa eikä uskonnollista koulutusta. Kirkolle määrättiin 430 000 ruplan (noin 4 640 euroa) suuruinen sakko. Lisäksi syyttäjänvirasto jätti tuomioistuimelle kanteen kirkon toiminnan keskeyttämiseksi, kunnes rikkomukset on korjattu. Sovan uutiseen päivättiin syyskuussa 2023 tieto, että kesäkuussa 2023 kirkkorakennus suljettiin oikeuden päätöksellä.[[14]](#footnote-14) Tapaus mainitaan myös Sovan maaliskuussa 2024 julkaisemassa, uskonnonvapautta Venäjällä käsittelevässä raportissa. Raportissa todetaan, että Sovan tiedossa ei ole, onko kirkko jatkanut toimintaansa. Raportista löytyy myös toinen mormoneihin liittyvä maininta. Sovan tiedossa on yksi tapaus, jossa Novotšerkasskista kotoisin olevalle MAP-kirkon edustajalle Andrei Mozolille määrättiin 50 000 ruplan (noin 530 euroa) sakot hallintolain 5.26 §:n 4. momentin nojalla laittomasta lähetystoiminnasta.[[15]](#footnote-15) Raportissa tai Sovan verkkosivuilla ei mainita muita mormoneihin liittyviä viimeaikaisia tapauksia. Kyselyvastauksen julkaisuhetkellä Sova ei ollut vielä julkaissut vuotta 2024 käsittelevää raporttia.

Käytetyssä lähdeaineistossa ei ole löydettävissä mainintoja muista Venäjän mormoneihin kohdistetuista viranomaistoimista tai -uhasta.

## Lähteet

The Church of Jesus Christ of Latter-Day Saints

[päiväämätön]. *Facts and Statistics.* <https://newsroom.churchofjesuschrist.org/facts-and-statistics/country/russia> (käyty 8.4.2025).

2.3.2025. *Волонтёры Церкви Иисуса Христа Святых последних дней помогали вынужденным переселенцам в Ростовской области*. <https://novosti-ru.cerkoviisusahrista.org/article/volontory-tserkvi-iisusa-khrista-svyatykh-poslednikh-dney-pomogali-vynuzhdennym-pereselentsam-v-rostovskoy-oblasti> (käyty 8.4.2025).

1.3.2025. *Члены Церкви Иисуса Христа Святых последних дней снова поставили кукольный спектакль в онкодиспансере*. <https://novosti-ru.cerkoviisusahrista.org/article/chleny-tserkvi-iisusa-khrista-svyatykh-poslednikh-dney-snova-postavili-kukolnyy-spektakl-v-onkodispansere> (käyty 8.4.2025).

27.2.2025. *Церковь Иисуса Христа Святых последних дней передала медицинское оборудование фонду «Вместе».* <https://novosti-ru.cerkoviisusahrista.org/article/tserkov-iisusa-khrista-svyatykh-poslednikh-dney-peredala-meditsinskoye-oborudovaniye-fondu-vmeste> (käyty 8.4.2025).

20.2.2025. *Конференция округа в Екатеринбурге*. <https://novosti-ru.cerkoviisusahrista.org/article/konferentsiya-okruga-v-yekaterinburge> (käyty 8.4.2025).

18.12.2024. *Церковь Иисуса Христа Святых последних дней опровергла недостоверные сведения о своей деятельности в России.* <https://cerkoviisusahrista.ru/2024/12/18/cerkov-iisusa-hrista-svyatyh-poslednih-dnej-oprovergla-lozhnye-utverzhdeniya-o-svoej-deyatelnosti-v-rossii/> (käyty 4.4.2025).

Forum 18 13.3.2024. *RUSSIA: Religious freedom survey, March 2024.* <https://www.forum18.org/archive.php?article_id=2897> (käyty 4.4.2025).

Growth of The Church of Jesus Christ of Latter-day Saints (LDS Church)

7.4.2025. *Country-by-Country Membership Statistics Released for 2024*…[Blogi]. [Growth of The Church of Jesus Christ of Latter-day Saints (LDS Church): Country-by-Country Membership Statistics Released for 2024](https://ldschurchgrowth.blogspot.com/2025/04/country-by-country-membership.html) (käyty 8.4.2025).

14.5.2023. *Country-by-Country Membership Statistics Released for 2022.* <https://ldschurchgrowth.blogspot.com/2023/05/country-by-country-membership.html> (käyty 4.4.2025).

Maahanmuuttovirasto / Maatietopalvelu 3.11.2022. *Venäjä / Mormonien tilanne Venäjällä // Russia / The situation of Mormons in Russia.* <https://maatieto.migri.fi/base/2724d19a-5460-485d-bff8-6cd8f75f86d5/countryDocument/1566c371-3776-4849-b747-bfd884b3863e> (käyty 4.4.2025).

USDOS (United States Department of State)

2024. *2023 Report on International Religious Freedom: Russia*. <https://www.state.gov/reports/2023-report-on-international-religious-freedom/russia/> (käyty 8.4.2025).

2023. *2022 Report on International Religious Freedom: Russia.* <https://www.state.gov/reports/2022-report-on-international-religious-freedom/russia/> (käyty 8.4.2025).

Сова [Sova]

5.3.2024. *Проблемы реализации свободы совести в России в 2023 году.* <https://www.sova-center.ru/religion/publications/2024/03/d49416/> (käyty 4.4.2025).

24.4.2023. *Церковь Иисуса Христа святых последних дней в Новочеркасске оштрафована за нарушения.* <https://www.sova-center.ru/religion/news/harassment/places-for-prayer/2023/04/d48659/?sphrase_id=2758107> (käyty 4.4.2025).

Тула. ЭкстремиZм [Tula. EkstremiZm] 27.2.2025*. Тульского мормона Сергея Сосова снова привлекли за экстремизм*… [Telegram]. <https://t.me/extremism_71/3353> (käyty 4.4.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Maahanmuuttovirasto / Maatietopalvelu 3.11.2022. [↑](#footnote-ref-1)
2. The Church of Jesus Christ of Latter-Day Saints [päiväämätön]. [↑](#footnote-ref-2)
3. Growth of The Church of Jesus Christ of Latter-day Saints (LDS Church) 7.4.2025. [↑](#footnote-ref-3)
4. Growth of The Church of Jesus Christ of Latter-day Saints (LDS Church) 14.5.2023. [↑](#footnote-ref-4)
5. Growth of The Church of Jesus Christ of Latter-day Saints (LDS Church) 7.4.2025. [↑](#footnote-ref-5)
6. The Church of Jesus Christ of Latter-Day Saints 18.12.2024. [↑](#footnote-ref-6)
7. The Church of Jesus Christ of Latter-Day Saints 20.2.2025. [↑](#footnote-ref-7)
8. The Church of Jesus Christ of Latter-Day Saints 27.2.2025. [↑](#footnote-ref-8)
9. The Church of Jesus Christ of Latter-Day Saints 1.3.2025. [↑](#footnote-ref-9)
10. The Church of Jesus Christ of Latter-Day Saints 2.3.2025. [↑](#footnote-ref-10)
11. Тула. ЭкстремиZм 27.2.2025. [↑](#footnote-ref-11)
12. USDOS 2024; USDOS 2023. [↑](#footnote-ref-12)
13. Forum 18 13.3.2024. [↑](#footnote-ref-13)
14. Сова 24.4.2023. [↑](#footnote-ref-14)
15. Сова 5.3.2024. [↑](#footnote-ref-15)